Thorkild Rovsing
Thorkild Rovsing, 1862-1927, dansk kirurg, der var overkirurg, først ved Det Kongelige Frederiks Hospital, fra 1910 ved Rigshospitalet, og professor i kirurgi ved Københavns Universitet 1899-1925. Med sin omstridte disputats fra 1889 påviste han bakterielle infektioners betydning for blærebetændelse og lagde grunden til udviklingen af dansk urologi.
Hans karismatiske personlighed var parret med et optimistisk livssyn, som gjorde ham meget afholdt; hans ry som operatør medvirkede til stor søgning til hans privatklinik.
Thorkild Rovsing var tilknyttet Det Radikale Venstre, men tilsluttede sig under genforeningsdiskussionerne Flensborgbevægelsen. Under Påskekrisen 1920 blev han undervisningsminister i det kortvarige ministerium Liebe efter først at have været udpeget af kongen som regeringsleder.
Under sit rektorat ved Københavns Universitet 1919-20 tog han initiativ til oprettelsen af kollegiet Studentergården.